ORDE do 3 de novembro de 2009 sobre a aprobación definitiva da modificación puntual número 6, do Plan Xeral de Ordenación Municipal de Tomiño, relativa á area de repartición número 3, incluíndo a súa ordenación detallada.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 20/11/2009

O Concello de Tomiño remite o proxecto da modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Plan Xeral de Ordenación Municipal (PXOM) do Concello de Tomiño foi aprobado definitivamente o 29 de marzo de 2001, ao abeiro da Lei 1/1997, do 24 de marzo, do solo de Galicia.
2. A Dirección Xeral de Desenvolvemento Sostible decide o 17 de xuño de 2008 non someter ao procedemento integrado de avaliación ambiental estratéxica a modificación.
3. A modificación puntual foi aprobada inicialmente polo Pleno en sesión do 27 de xuño de 2008 e sometida a información pública. Presentáronse catro escritos de alegacións.
4. Constan informes da arquitecta municipal (20 de xuño, 28 de agosto e 22 de decembro de 2008); da técnica de urbanismo (20 de xuño e o 22 de decembro de 2008); da empresa concesionaria de abastecemento e saneamento (28 de agosto de 2008) sobre a suficiencia das instalacións existentes e previstas, completado co da Comunidade de Usuarios de Augas de Goián (18 de agosto de 2008).
5. Dos informes sectoriais que solicitou o concello foron emitidos en prazo e sentido favorable:
-Dirección Xeral de Patrimonio Cultural da Consellería de Cultura e Deporte.
-Confederación Hidrográfica do Miño-Sil do Ministerio de Medio Ambiente e Medio Rural e Mariño.
-Servizo de Enerxía e Minas da Delegación de Pontevedra da Consellería de Innovación e Industria emitiu informe sobre as instalacións eléctricas.
-A Dirección Xeral de Obras Públicas da CPTOPT indicou a non procedencia de emitir informe.
6. A modificación puntual nº 6 do PXOM de Tomiño foi aprobada provisionalmente polo Pleno en sesión do 30 de decembro de 2008.
7. A Comisión Superior de Urbanismo de Galicia, na súa reunión do 1 de outubro de 2009 emitiu informe favorable sobre a modificación, solicitando que no correlativo proxecto de urbanización se mellore a integración entre os espazos públicos, zonas verdes e equipamentos e vías e zonas de aparcamento.
II. Consideracións e fundamentación.
a) Con esta mesma data, a Secretaría Xeral de Ordenación do Territorio e Urbanismo elevou un informe-proposta de resolución, no que se sinala o seguinte:
1. A modificación é formulada polo Concello de Tomiño e ten por finalidade alterar a ordenación detallada da A.R. nº 3 e a do seu contorno inmediato. O ámbito ten unha superficie de 26.374,93 m2 dos que 19.233 m2 corresponden á A.R. nº 3 e o resto á solo urbano consolidado regulado pola ordenanza 1-A.
Doutra banda, faise extensible a aplicación da ordenanza 1-B en bloque aberto, a todos os ámbitos do PXOM que non teñan a ordenación detallada. A dita ordenanza foi creada a través da modificación puntual nº 4 do PXOM, aprobada pola orde desta consellería o 4 de abril de 2008, na que se establecía a ordenación das áreas de repartición nº 1 e nº 2.
E establécese unha disposición adicional primeira do PXOM: corrección de alturas máximas en zonas sen ordenación detallada segundo as normas do hábitat galego, co obxectivo de compatibilizar a limitación de altura máxima das normas do PXOM co punto I.A.2.3.1 do Decreto 262/2007, do 20 de decembro, polo que se aproban as normas do hábitat galego.
2. Fundaméntase a modificación na inviabilidade na execución da ordenación prevista polo PXOM. Os cambios consisten, por unha banda, en modificar a ordenanza de aplicación na área de repartición (pasando dunha tipoloxía de edificación unifamiliar a outra de edificación en bloque) e por outra, en modificar as aliñacións do solo urbano consolidado na avda. Ordóñez e barrio Centinela. Estes cambios xunto coa variación do trazado e dimensión da vía do interior da AR-nº 3, posibilitan o incremento da superficie destinada a zonas verdes, obter unha superficie destinada a equipamentos e mellorar a ordenación prevista no PXOM, sen incrementar o número de vivendas nin a edificabilidade asignadas polo PXOM, garantindo os límites máximos asignados pola LOUG a estes parámetros.
Na memoria xustifícase que os reaxustes na delimitación da AR nº 3 e nas aliñacións en solo urbano consolidado son necesarios para adaptar os límites da parcela do equipamento social lindeiro á realidade, encaixar a ordenación de bloques previstos e mellorar a articulación das vías propostas.
A documentación é congruente coa finalidade e alcance da modificación e acorde co previsto no artigo 61 da LOUG). Considérase que os fins enumerados fundamentan as razóns de interese público, a que fai referencia o artigo 94.1º da Lei 9/2002.
3. En relación co previsto na Lei 8/2007, do 28 de maio, de solo, a proposta fai a previsión do 30% de vivenda sometida a algún réxime de protección, o que deberá recollerse na ficha de características modificada da AR-3.
Igualmente, atendendo ao artigo 55.1º da LOUG, na memoria prevese o sistema de actuación e xustifícase o cambio a un sistema de actuación directo; por tanto esta determinación, ao igual que a determinación do uso característico, debe incluírse na ficha modificada.
b) De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva das modificacións puntuais dos plans xerais de ordenación municipal correspóndelle á Consellería de Medio Ambiente, Territorio e Infraestruturas.
III. Resolución:
Visto canto antecede,
RESOLVO:
Primeiro.-De acordo 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 6 do PXOM do Concello de Tomiño, relativa á área de repartición nº 3, incluíndo a súa ordenación detallada, nos seguintes termos:
a) Na ficha de características modificada da AR-3 deberáse recoller a previsión do 30% de vivenda sometida a algún réxime de protección, o sistema de actuación directo e a determinación do uso característico.
b) O proxecto de urbanización dará resposta ao solicitado pola Comisión Superior de Urbanismo de Galicia.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contenciosa-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o Concello deberá publicar no BOP a normativa e ordenanzas da modificación aprobada definitivamente.
Cuarto.-Notifíquese esta orde ao Concello e publíquese no Diario Oficial de Galicia.
Santiago de Compostela, 3 de novembro de 2009.
Agustín Hernández Fernández de Rojas
Conselleiro de Medio Ambiente, Territorio
e Infraestruturas